**Eskişehir** ili **Eskišehir** (doslovno prevedeno **Starigrad**, od turske sintagme *eski* = star + *şehir* = grad ), je grad na zapadu centalne Turske, administrativni centar Provincije 
Eskişehir u Centralnoj Anadoliji. 

Sa svojih 482 793 stanovnika u užem centru (706 009 Provincija Eskişehir)  je jedanaesti grad po veličini u Turskoj, i veliki industrijski centar zapadne Anadolije. 

Prema podatcima Turskog statističkog instituta za 2011. metropolitanski Eskişehir imao je 648 396 stanovnika.

Historija
---------

*Eskişehir* leži u blizini arheoloških ostataka antičkog frigijskog grada **Dorylaeuma** (latinski: Dorylaeum; starogrčki: Δορύλαιον, Dorýlaion), čiji se brojni artefakti danas čuvaju u lokalnom arheološkom muzeju.

*Eskişehir* je vjerojatno izrastao za vrijeme Bizanta iz skupine naselja oko termalnih izvora. Kod tog naselja zbila se velika Bitka kod Dorileja, u kojoj su križari pobijedili Turke Seldžuke - 1097. Osmanlije su zavladali tim krajem potkraj 13. vijeka, za njihove vlasti naselje je ostalo malo i beznačajno. 

Pravi razvoj današnjeg *Eskişehira* odpočeo je dolaskom željeznice 1894. kad je u gradu otpočela proizvodnja opreme za daljnju izgradnju pruge prema Bagdadu. Tad je počeo i veliki priliv brojnih turskih izbjeglica ( Krimski Tatari) koji se nastavio i u prvoj polovici 20. vijeka, kad su stale pristizati izbjeglice sa Balkana iz bivših osmanskih zemalja Bugarske, Rumunjske, Bosne i Sandžaka Grad je pretrpio velika razaranja za vrijeme Grčko-turskog rata 1919-1922 - tako da je unatoč svom imenu Stari grad, on zapravo Novi grad, jer je nakon tog nanovo podignut. 

Vojni aerodrom u *Eskişehiru* je za vrijeme hladnog rata bio sjedište vrhovnog štaba turske avijacije.

Znamenitosti
------------

Pogled na centar grada-Tepebaşı
Najpoznatiji spomenik tog novog grada je Palača gradske vijećnice Tepebaşı i džamija Kurşunlu iz 13. vijeka.

Najpoznatija atrakcija grada leži u okolici, to su ostaci grada **Dorylaeuma**. Grad ima brojne termalne izvore po kojima je poznat širom Turske.

Geografske karakteristike
-------------------------

*Eskişehir* leži uz obale rijeke Porsuk pritoke rijeke Sakarya, udaljen oko 200 km zapadno od Ankare i oko 350 km istočno od Istanbula.  Grad je podijeljen na dva dijela, u nizini uz rijeku leži trgovački i industrijski dio grada - *Odunpazarı*, a na brdašcu rezidencijalni dio grada - *Tepebaşı*.

Klimatske karakteristike
------------------------

*Eskişehir* ima Polupustinjsku klimu po Köppenovoj klasifikaciji klime - BSh, sa vrućim ljetima i oštrim hladnim zimama. Na Eskişehir prosječno padne na godinu oko 359.9 mm oborina. 

| **Klimatološki medijani za Eskişehir** |
| --- |
| Mjesec | jan-sij | feb-velj | mar-ožu | apr-tra | maj-svi | jun-lip | jul-srp | aug-kol | sep-ruj | okt-lis | nov-stu | dec-pro | godina |
| Srednji maksimum (°C) | 3,8 | 6,2 | 11,2 | 16,4 | 21,8 | 25,9 | 28,9 | 29,2 | 25,0 | 19,8 | 12,4 | 5,5 | **17,18** |
| Srednji minimum (°C) | −4,1 | −3,9 | −1,5 | 2,8 | 6,9 | 10,4 | 13,1 | 13,0 | 8,4 | 4,4 | 0,3 | −2 | **3,98** |
| Precipitacija (mm) | 39,8 | 28,7 | 31,5 | 43,2 | 44,2 | 25,9 | 12,7 | 9,4 | 15,6 | 30,4 | 34,5 | 44,0 | **3599** |
| *Izvor:*  |

Privreda
--------

Noćni tramvaj
*Eskişehir* je jedan od vodećih industrijskih centara Turske, u kom se proizvodi šećer, tekstil, cigla, cement, kemikalije, lokomotive, vagoni, željezničke tračnice, kamioni i poljoprivredna oprema. Grad je poznat po proizvodnji i obradi lako obradivog kamena sepiolita i po tvornici avionskih motora. U gradu djeluje poznati Istaživalački centar za pamuk. 

*Eskişehir* je veliko željezničko čvorište u kom se račvaju linije Istanbul-Ankara i Istanbul-Bagdad.

Obrazovanje
-----------

*Eskişehir* je veliki univerzitetski centar, u kom djeluju dva univerziteta; stariji i veći *Univerzitet Anadolija* osnovan 1958.  sa 22 622 studenata i noviji *Univerzitet Eskišehir Osmangazi* osnovan 1970. na kom studira 19 121 studenata.

Gradovi prijatelji
------------------

|  |  |
| --- | --- |
| * Južna Koreja, Paju
* Rusija, Kazanj
* Kina, Changzhou
* Ukrajina, Simferopol
 | * Njemačka, Berlin
* Moldavija, Kišinjev
* SAD, Paterson
* Austrija, Linz
 |

Izvori
------

1. 1 2  „*TURKEY: Census Population*" (engleski). Citypopulationde. Pristupljeno 31. 05. 2012.
2. 1 2 3 4 5 6 7 8 9 10  „*Eskişehir*" (engleski). Encyclopædia Britannica Online. Pristupljeno 11. 06. 2012.
3. ↑  „Büyükşehir belediyeleri ve bağlı belediyelerin nüfusları - 2011". Arhivirano iz originala na datum 2012-10-19. Pristupljeno 2012-06-13.
4. ↑  „*Eskişehir*". Meteoroloji Genel Müdürlüğü. Pristupljeno 11. 06. 2012.

Vanjske veze
------------

* Eskişehir na portalu Encyclopædia Britannica Online (`en`)
* Službene stranice grada (`tr`)

***Eskişehir*** na Wikimedijinoj ostavi